НИШОН ТУМАНИДАГИ ЮКСАЛИШ НИШОНАЛАРИ - Ўзбекистон овози газетаси\nПрезидент Шавкат Мирзиёевнинг жорий йилнинг 24-25 февралида Қашқадарё вилоятига ташрифидан сўнг янада ёрқинроқ намоён бўла бошлади.\nҚарши чўлининг бундан ярим аср муқаддам ўзлаштирилган ҳудудида жойлашган Нишон туманида иқтисодий-ижтимоий тараққиётга хизмат қиладиган 1058 лойиҳани амалга ошириш ишлари кўтаринки кайфиятда олиб борилмоқда. Президентимизнинг яқинда Қишлоқ хўжалиги ходимлари куни муносабати билан ўтган тантанали маросимда билдирган фикрлари бутун Қашқадарё вилояти, жумладан, Нишон тумани деҳқону тадбиркорлари кўнглини янада кўтариб юборди.\nИслоҳотларнинг бориши билан танишиш мақсадида сафаримизни «Нишон кўзгу» фермер хўжалигидан бошладик. Сабаби, жорий йилнинг бошида давлатимиз раҳбари мазкур хўжаликнинг Қарши шаҳридаги қушхонасида бўлган, жамоа эришаётган ютуқлар билан танишган ва бу ерда гўшт маҳсулотларини қайта ишлайдиган кичик корхона қуриш юзасидан таклифлар берган эди.\nМЕҲНАТ ҚИЛ, РОҲАТИНИ КЎР\nШудгор қилинган майдонлардан ўтиб, ям-яшил далага дуч келдик. Ушбу 51 гектар ғаллазор «Нишон кўзгу» фермер хўжалигига тегишли экан. Хўжалик раҳбари Шерзоджон Узоқовни шу ерда учратдик, танишдик.\nЎттиз беш ёшли тадбиркор йигит фақат деҳқончилик билан шуғулланиб қолмасдан, бошқа ибратли ишларни ҳам амалга ошириб келаётгани билан кўпчиликнинг ҳурмат-эътиборини қозонган экан. «Агробанк»дан 3 миллиард 930 миллион сўм кредит олиб, Қарши шаҳрида замонавий автоматлаштирилган қушхона қурибди. Мазкур корхонанинг 40 тонна гўшт маҳсулотлари ва 200 тонна мева-сабзавотни сақлайдиган музлатгич — омборхонаси ҳам бор экан. 100 дан ортиқ иш ўрни яратилаяпти.\n— Келгуси йил ҳосилига тайёргарлик зўр-ку, — дейман майсалар яшнаган ғалла пайкалига ишора қилиб. — Бу йил ғалла, пахта қандай бўлди?\n— Жорий йилда 22 гектар жойдаги ғалла, 21 гектар жойдаги пахтадан юқори ҳосил олиб, шартнома режаларини ошириб адо этдик, — дейди Шерзоджон. — Тумандаги бошқа фермерлар ҳам юксак марраларга эришди. Қишлоқ хўжалиги ходимлари куни муносабати билан Тошкентда ўтган тантанали маросимда Президентимиз пешқадам туманлар қаторида Нишонни ҳам эътироф этгани ҳаммамизнинг кўнглимизни ғурурга тўлдирди, янада ғайрат билан ишлашга руҳлантирди.\n—Билишимизча, хўжалигингизда пахта билан ғалладан бошқа экинлар ҳам етиштирилади, шу ҳақда ҳам икки оғиз гапириб берсангиз.\n— Кўп тармоқли хўжалик барпо этиш — давр талаби. Буни ўз фаолиятимизда кўрдик. 8 гектар ерда қовун етиштириб, 37 минг 800 долларга экспорт қилдик. Мана 5 гектар ерга «тўқсонбости» саримсоқпиёз ва пиёз экиб, кўкартириб олдик. 100 бош қорамолимиз бор. Еримизнинг адоғидаги ташландиқ 1 гектар ерда балиқ боқамиз. Тошкентдан мутахассис олимларни олиб келиб, янги йилдан гулкарам экмоқчиман...\nШерзоджоннинг мулоҳазаларини тинглар эканман, Қарши чўлида илк бор ўзлаштирилган Нишон тумани ерларининг мелиоратив ҳолати яқин ўтмишда аянчли экани эсимга тушди. Қанчалик ҳаракат қилинмасин, кейинги ўн беш-йигирма йилда режалар ўлда-жўлда қолиб кетаверди. Ҳатто, ўтган йили ҳам пахта режаси 80 фоиздан ошмади.\nТуманга янги ҳоким келгандан сўнггина вазият ўзгара бошлади. Тумандаги 57 минг 475 гектар суғориладиган ернинг 35 минг гектари шўрланган, шундан 2 минг гектари кучли шўрланган майдонлардир. Кейинги уч йил давомида янги коллекторларни қуриш, эскиларини таъмирлаш бўйича 24 лойиҳа амалга оширилди. Натижада 30 минг гектарга яқин ернинг мелиоратив ҳолати яхшиланди. 2017 йилда эса 6 лойиҳа асосида яна 4 минг гектарга яқин ернинг унумдорлиги оширилади. Демак, бугунга келиб Шерзоджон айтган режаларни ҳаётга татбиқ этиш учун етарли шарт-шароит яратилди.\n— Бу йил 19 минг гектарга яқин ерда ғалла етиштирилиб, шартномавий режалар бажарилди, — дейди туман қишлоқ ва сув хўжалиги бўлими бошлиғи ўринбосари Маъруф Эргашев. — 21 минг гектар ердан 50 минг тоннадан ошиқ пахта териб олинди. Агар туманда 1365 фермер бўлса, деярли барчаси яхши натижаларга эришди. Демак юксак марраларни кўзлаб ишлайдиган давр келди.\nДарҳақиқат, 48 гектар ерда деҳқончилик қилаётган фермер Чори Баратов бу йил ғалла ҳосилдорлиги 60 центнердан, пахта ҳосилдорлиги 40 центнердан ошганини мамнуният билан сўзлади.\nТуманда оралиқ экинлар экишга ҳам эътибор кучаймоқда. Жорий йилда ғалладан бўшаган 2 минг гектар ерга мош, 6 минг гектар ерга сабзи, 1,5 минг гектар ерга тарвуз, 700 гектар ерга пиёз, 250 гектар ерга саримсоқпиёз экилди.\nТоморқа ерларидан унумли фойдаланиш, иссиқхоналар қуришга ҳам катта эътибор берилмоқда. «Юлдуз қўрғонча» МФЙга қарашли ҳудуддаги қаровсиз бино ва ерлар фермер Иброҳим Арслоновга ноль қиймати билан берилган экан. Режа асосида 500 тонна сиғимга эга музлатгич — омборхона қураётган фермер шу жойда учта иссиқхона ташкил этибди. Редиска келаси йил март ойида етилар экан. Айниқса, 19 сотих жойдаги иссиқхона ҳавасимизни келтирди. Илгари Голландиядан келтирилган «Бэла» навли серҳосил помидорни кўргандим. Бу «74-160» навли Голландиянинг янги помидор нави иссиқхонада гуркираб ўсиб, ҳосил туккан. Иш бошқарувчи Асрор Қурбоновнинг айтишича, помидор Янги йил дастурхонига тортиқ этилар экан. Асрорнинг ўзи ҳовлисида турфа дарахт, хусусан, арча кўчатлари етиштирар экан.\nКАТТА ВА КИЧИК КОРХОНАЛАР\nПахта тозалаш корхонасини бошқараётган ёш мутахассис Жасуржон Кўчаров жамоасида 612 ишчи-хизматчи меҳнат қилаётгани, бу йилги пахта толаси ниҳоятда сифатли экани ҳақида ҳикоя қилади. Келажакда туманда ип йигирув корхонаси барпо этилар экан.\nЖасуржон билан хайрлашиб, Толлимаржон иссиқлик электр станцияси томон йўл олдик. Мамлакатимиз раҳбари сайловолди учрашувларида ушбу корхонанинг ишлаб чиқариш қувватини янада ошириш масаласида ҳам фикр билдирганди.\nКорхона раҳбари Абдусалом Нормўминов билан танишдик.\n— ИЭСнинг қувватини ошириш учун ўзимизнинг ҳамда хорижий компанияларнинг сармоялари йўналтирилган, — дейди у. — Қурилишнинг бош пудратчиси Жанубий Кореянинг «Дайва» компаниясидир. Бир неча йил мобайнида жуда катта ишлар амалга оширилди. Станциямизга Япониянинг «Мицубиси», Жанубий Кореянинг «Дуйсонг» каби таниқли компанияларининг замонавий газ қувурлари ва бошқа ускуналари ўрнатилди. Натижада шу йилнинг март ойига келиб, ҳар бири 450 МГВ электр қувват берадиган 2 та газ қурилмаси ишга тушди. Янги лойиҳалар амалга ошади, электр станциямиз қуввати тобора ошиб бораверади...\nТуманда кичик корхоналар равнақига ҳам катта эътибор берилмоқда. Катта майдонда қад кўтарган қўш қаватли янги бино тадбиркор Баҳром Муродовнинг «Нишон голд» хусусий корхонасига тегишли экан.\nБаҳромжон дастлаб пластмасса эшик-ромлар тайёрлайдиган цех қурибди. Ишлаб чиқаришни кенгайтириш мақсадида 295 миллион сўм кредит олиб, мазкур бинони тиклаяпти.\n— Биринчи қаватга савдо дўкони, маиший хизмат шохобчалари жойлашади, — дейди Баҳромжон.\nИккинчи қаватга чиқдик. Хитой давлатидан келтирилган 26 тикув машинасида ишлаётган чеварларга ушбу касбнинг моҳир устаси Дилноза Рўзиева ишбоши экан.\nТуман ҳокимлигидан айтишларича, ҳукумат қарорида амалга ошириладиган лойиҳалар дастлаб 1040 та экан. Кейин улар яна 18 тага кўпайган. Улар амалга ошса, туманда 5 мингдан ортиқ янги иш ўрни яратилади.\nЎтган икки йил орасида 100 дан ортиқ лойиҳа ҳаётга татбиқ этилди. Масалан, тадбиркор Баҳодир Зулфиқоров Нуристон шаҳарчасида янги тўйхона қуриб берди. «Асадбек Лукчаев» МЧЖ автомобилларга техник хизмат кўрсатиш устахонасини ишга туширди. Мурод Алимовга тегишли хусусий «Файзистоний» корхонаси пардозловчи гипс ишлаб чиқариб, экспортга жўнатмоқда. Тадбиркор Отқудуқ қишлоғи яқинидаги кичик конда келгуси йили 400 миллион сўм кредит эвазига гипс-картон ишлаб чиқаришни йўлга қўйишни мўлжаллаяпти. Яна бир тадбиркор Нуриддин Нурматов эса пахта чиқиндисидан момиқ тайёрлаш ускуналарини олиб келибди. Бундай истиқболли режалар кўп.\nНишон кенгликларини кезсангиз, тўсатдан қаршингизда кўм-кўк ҳавзалар пайдо бўлади. Бунинг тарихи шундай. Етмишинчи йилларнинг ўртасида Қарши дашти ўзлаштирила бошлангач, йирик қурилиш бирлашмаси тузилади. Аму сувлари ўзлаштирилган ерларга оқа бошлагач, алоҳида балиқчилик хўжалиги ташкил топади. Замон ўзгаргач, бирлашма тугаб кетади. Балиқ ҳавзалари «Хазина» МЧЖ мулкига айланади.\nУнга кўп йиллар Сайфулло Назаров бошчилик қилади. Кейинчалик жамоа ўрнида янги тадбиркорлик субъектлари — фермер хўжаликлари пайдо бўлади. Сайфулло ака фермерга айланади. Кўл бўйидаги шийпонда у киши билан суҳбатлашамиз.\n— 2008 йилда 3 та мустақил фермер хўжалиги ташкил топди, — дейди у. — Менинг ихтиёримдаги хўжаликка 32 гектарлик кўл қарайди. 8 гектар кўлда чавақ етиштиришни йўлга қўйганмиз. Асосан дўнгпешона, зоғора, оқ амур каби балиқларни етиштирамиз. Бу йил 90 тоннадан кўпроқ маҳсулот чиқаришни мўлжаллаяпмиз. Қарши шаҳрида «Олтин балиқча» ошхонамиз, дўконимиз бор.\nСайфулло Назаров билан хайрлашиб, яна йўлга тушамиз. Анчадан кейин улкан иншоот — Толлимаржон сув омборига етиб келамиз. Қурилиши 1974 йилда бошланган сув омбори 1986 йилда ишга тушган. Нафақат воҳадаги, балки юртимиздаги энг йирик сунъий денгизлардан бири, 1,5 миллиард кубометр сув сақлайди. Қарши даштидаги туманлар далалари,Толлимаржон ИЭС, «Шўртангазкимё» мажмуига Амударё сувларини узатади.\nДавлатимиз раҳбари тавсияси билан 2017-2019 йилларда вилоятда балиқчиликни ривожлантириш мақсадида алоҳида марказ ташкил этилди. Унга кўра, «Қашқадарё балиқ саноат-агро» МЧЖга сув омборининг 4209 гектари ижарага берилади. «Ипотека-банк» АТИБ вилоят филиали билан жами 1 миллиард 400 миллион сўм кредит ажратиш юзасидан шартнома тузилди. Ҳозиргача 600 миллион сўм сармоя берилди. Бу ишга «Намуна» балиқчилик МЧЖ ҳам қўшилди. Унинг таъсис жамғармасига қўшган ҳиссаси 375 миллион сўмни ташкил этди. Лойиҳага кўра, 1,5 миллион дона балиқ чавақлари парвариш қилиниши мўлжалланган. 2017 йилнинг 10-18 апрель кунлари сув омборига дўнгпешона зотли балиқнинг 350 мингга яқин чавақлари ташланган...\nЮқорида бўлаётган ўзгаришлар вилоятнинг чекка тумани — Нишонда амалга оширилаётган истиқболли режаларнинг бир қисми холос. 2016 йилда бошланган, 2019 йилда поёнига етиши кўзда тутилган бу лойиҳалар бири-биридан муҳим. Демак, Нишон туманида яна кўплаб корхона ва хўжаликлар барпо этилади, янги иш ўринлари яратилади. Ҳудуднинг иқтисодий қуввати ошади, одамлар турмуши янада фаровонлашади...


Манба: 200 нафарга яқин жангари ИШИДга исён кўтарган Раққа аҳолиси томонга ўтди\n11:32 / 07.03.2016\nСуриянинг Раққа вилоятида ИШИДга қарши қўзғолон кўтарган аҳоли вакиллари сафига жангарилар ичидан қочиб келган 200 нафар атрофидаги ёлланма жангарилар келиб қўшилган. Бу ҳақда ўз манбасига асосланган ҳолда Sputnik агентлиги хабар тарқатган.\nБундан олдинроқ, исён натижасида ИШИДнинг Суриядаги маркази ҳисобланадиган Раққа шаҳрининг бир қатор туманларидан жангарилар сиқиб чиқарилиб, ҳукумат байроқлари осилгани маълум бўлганди.\nSputnik нашрининг манбаси хабарига кўра, Раққа аҳолиси тўқнашувлар давомида жангариларни яна 5та тумандан сиқиб чиқариб, туман марказларига Сурия байроқларини ўрнатишган. Маълум қилинишича, исёнчилар Сурия қўшинлари билан алоқада бўлиб турибди.\nШаҳар аҳолиси 6 мартга ўтар кечаси намойишга чиқишганди. Шундан сўнг исён бошланиб, қуролли тўқнашувлар натижасида ИШИДнинг кўплаб жангарилари ўлдирилган.\nФрот дарёси ёқасида жойлашган бу шаҳар ИШИД ва «Жибҳат ан-Нусра» гуруҳлари томонидан 2013 йил мартида назорат остига олинган эди. Шундан бери Сурия ҳукумати бу шаҳарни қайтариб олиш учун ҳаводан ва қуруқликдан бир неча марта кенг кўламли ҳужумлар амалга оширган, лекин мақсадга эриша олмаган.\nШу билан бир вақтда Сурия шимолидаги Ҳалаб шаҳрини ИШИДдан озод этиш учун курдлар ёрдамида ҳаракатлар олиб борилмоқда.\n6 март куни курд аскарлари Тел-Абьяд шаҳрини ИШИД назоратидан озод қилган. Бу шаҳар учун жангда 43 нафар курд аскари ҳалок бўлган, ИШИДнинг йўқотиши эса 140 нафар бўлган.\nБундан олдинроқ, ИШИД назорати остидаги Дайр-аз-Зор шаҳридан 80 нафар ёлланма жангари қочиб кетгани хабар қилинганди.


Абдулла Орипов. Навоийни англаш (2007) - www.ziyouz.uz\nБош саҳифа МатбуотҲозирги давр матбуотиАбдулла Орипов. Навоийни англаш (2007)\nБуюк бобомиз ижоди, дарҳақиқат, улкан бир уммондир ёхуд дунёнинг энг ранг-баранг ва беназир хазинасидир. Кимки ниманики ахтарса, ушбу хазинадан албатта топғусидир.\nЖумладан, барча навоийшунослар неча замонлардан буён бу улуғ меросни ўрганиб, тадқиқ этиб, ундан шоён баҳраманд бўлиб келмоқдалар. Айтиш керакки, ҳаётнинг исталган жабҳасига тегишли чақмоқ фикрлар, гўзал ташбеҳлар бу хазинада ҳайратомуз даражада серобдир. Айрим мисоллар келтирайлик. Мана шоир беҳини (мева) таърифлаётир:\nОқартиб ишқ бошимни,\nниҳон бўлди сариғ чеҳрам,\nМомуғ ичра беҳини\nчирмоғон янглиғ киши андо.\nЯъниким, пахта — момиққа сариқ беҳи ўраб қўйилгани каби оппоқ сочим оғушида сариқ чеҳрамдир.\nЁхуд шоир фалакиёт — астрономиядан иқтибос келтиради:\nне тонгким, ойнинг\nБотинин кўрсанг қародур,\nгар кўринур зоҳир оқ.\nШоир бундан беш юз йиллар муқаддам ой тупроғининг аслини аниқ тасвирлаган.\nЭнди бир мисол тиббиётга доир. Қарангки, шоир бир ғазалида сариқ касалининг барча белгиларини бошдан-оёқ санаб ўтади ва охирида дейди:\nДард туфроққа ниҳон қилди\nТопибон бир шуша олтин,\nдафн қилгандек гадо.\nШоир ўз жисмини бир шиша сариқ олтинга менгзамоқда.\nНавоийнинг яна бир байтига эътибор қилайлик. Бу ерда гап ваҳдат майи устида эмас, балки мавжуд турмушнинг аниқ ҳолатлари ҳақида бораётир:\nЭй муғаннийлар, Навоий маст эди —\nОни уйғотмоққа бир дилкаш\nҚуйидаги мисолда ҳам ҳаёт детали шашлик — шишлик тарзида ифода этилмоқда:\nГарчи ишқ ўтида\nкўнглумни ўқунгға шишладинг,\nҳануз не сих куймиш, не кабоб.\nМана бу ўринда эса Навоий ўзининг қайси қавмга мансублигини таъкидламоқда. Бу ҳам қизиққан ҳар бир одам учун ахборот манбаи бўла олади:\nШоҳу тожу хилъатиким,\nмен томоша қилғали\nЎзбаким бошида қалпоқ,\nКўриниб турибдики, устознинг муборак назари тушмаган бирор соҳа йўқ. Хўш, унинг қалби-чи? Шоирнинг қалбида қандай ғалаёнлар юз бермоқда эди? Унинг юраги нималардан изтироб чекмоқда эди? Ҳасрати ва армонлари нималардан иборат эди?\nБиз юқорида келтирган шеърий мисраларни балким ҳар қандай мутахассис илмий-бадиий жиҳатдан тўғри шарҳлаб бера олар. Лекин Навоий ҳасратию армонини ким шарҳлай олади?\nАввало, Навоий ижодининг асл манбаида инсон турадики, у гоҳ шоҳ, гоҳ гадо, гоҳ ошиқ, гоҳ ринд. Лекин Навоий инсонни қанчалик улуғламасин, унинг норасолигидан ҳам шу қадар шикоят қилади, ҳатто фарёд чекади:\nЧу билмай элга вафо айладим —\nНе суд энди агарчи\nДўстлар, басдур мазорумға\nЧекмангиз меҳнат қўярға\nқабри вайронимға тош.\nХўш, буюк шоирнинг кўнглини бу қадар ўкситган сабаб недур? Навоий буни ҳам очиқ-ойдин айтади:\nТурфа, кўрким, халқ коми бирла\nумрум бўлди сарф,\nТурфароқ буким, биравга ёқмади\nЯъни, жайдари тилда айтсак, шоир гўё, қўчқорни бердинг-у, бироқ арқонини бермадинг деб маломат қиладиганларни назарда тутгандек.\nҲа, ҳақиқатан ҳам инсон боласи яхшиликдан фойдаланишга ғоят уста, лекин уни қадрлашга ҳар доим ҳам қодир бўлавермайди. Афсуски, инсон болаларини олий туйғулар эмас, кўпинча нафс бошқариб келган. Ёвузлик унга доимий ҳамроҳ бўлган. Навоийнинг ҳасратлари айнан мана шулар эмасми?! У муттасил равишда инсон комиллигини орзу қилаётир-ку. Наинки орзу қилаётир, балки унинг ижобати учун курашмоқда-ку!\nБироқ шоир армонлари ушалмаса ҳам инсон қавмига ҳаргиз этак силкимади. Аксинча, уни тўғри йўлга даъват қилди.\nБўлма дўнё дўст,\nгар истар эсанг осудалиқ,\nЛек ҳар не қилсалар,\nбўл аҳли дунё бирла дўст.\nҲазратнинг теран фалсафаси ҳам шу эди. Биз авваламбор шоирнинг қалбига, чексиз ҳасратларига қулоқ тутишимиз, уни англашимиз зарур.\nБобомизнинг таваллуд куни — наинки тенгсиз ифтихор куни, балки биз учун улуғ уммондан яна бир карра баҳра олмоқ имкони ҳамдир. Юртбошимиз таъкидлаганларидек: “Агар бу зотни авлиё десак, у авлиёларнинг авлиёси, мутафаккир десак мутафаккирларнинг мутафаккири, шоир десак — шоирларнинг султонидир”.\n← Аввалги Аввалги Ҳаким Назир. Устозга ёқмаган бир сўз… (2007)\nКейинги → Кейинги: Омон Мухтор. То тузди Навоий ояти ишқ… (2007)


Алишернинг ўлими ўзбек журналистикаси учун энг катта йўқотишдир\n26 яшар Алишер Соипов Марказий Осиëдаги энг жасур журналистлардан бири эди.\nБугунги эштиришимиз мавзулари. - 24 октябр куни Қирғизистонлик ўзбек журналисти Алишер Соиповнинг ўлдириб кетилганига бир йил бўлади. Алишернинг ўлими ким учун қулай эди ва бу билан нимага эришилди? Афғонистонда сиёсий партияларга қарашли телеканаллар ўртасида сиёсий уруш авж олмоқда. Сиёсий партиялар ўз телеканалларидан маҳрум этилади-ми?\n24 октябр куни қирғизистонлик ўзбек журналисти Алишер Соиповнинг ўлдириб кетилганига бир йил бўлади. Ўзбекистондаги тузум танқидчиси журналист Алишер Соипов ўлдирилганида 26 ёшда эди.\nҚирғизистон президенти журналистнинг ўлдирилиши бўйича тергов ишларини шахсан ўз назоратига олгани ҳақида айтган эди. Бироқ бир йил давомида тергов айтарлик натижа бермагани эътироф этилади.\nАлишер Соиповнинг ҳамкасблари унинг қотили ва қотиллик буюртмачиларининг топилишига шубҳа билан қарамоқда.\n24 октябр кунги “Озодлик” радиосининг кечки дастури одатдагидек куннинг энг асосий янгиликлари билан бошланаётганди:\n- Ўзбекистонда иш ҳақи, пенсиялар, стипендиялар ва ижтимоий нафақалар миқдори 16 ноябрдан бошлаб 20 фоизга ошади.\n- Қирғизистон президенти Қурманбек Бакиев ҳукуматни истеъфога чиқариш тўғрисидаги фармонни имзолади....\nЎша кунга дастуримиз режалаштирилганидек давом этар экан, Алишер Соиповнинг ўлдирилгани ҳақидаги хабарни олгач, дастуримизнинг иккинчи ярмини шошилич хабар билан бўлишга мажбур бўлдик.\n- Озодлик радиосини тинглаяпсиз шошилинч хабар: Ҳозиргина Ўшдан олинган хабарга кўра, таниқли журналист “Сиёсат” газетасининг бош муҳаррири Алишер Соипов 24 октябр куни тушдан сўнг ўлдириб кетилган. Мен билан тўғридан тўғри алоқода ҳозир Бишкекдан ҳамкасбим Элмурод ва мен ундан дастлабки тафсилотлар ҳақида сўрайман.\nЭлмурод: Алишер Соиповга ўқ отар қуролдан ўқ узилган ва мана шу узилган ўқ натижасида у ҳалок бўлган. Ҳозирча милиция расмийлар бу борада ҳеч қандай маълумотга эга эмас. Лекин мен Алишер билан бундан бир ҳафта олдин Бишкек шаҳрида учрашган эдим ва у Ўзбекистон ҳуқуқ тартибот тизимлари ва ўзбек матбуоти томонидан ўзига босимлар бўлаётганини айтган эди.”\nДемак,Алишер Соипов ўлдирилган заҳотиёқ унинг айниқса Ўзбекистон ҳукумати учун ноқулай одам бўлгани ҳақидаги версиялар табиий бир равишда илгари сурилди. Баъзилар Алишер Соиповнинг ўлдирилиши унинг фаолияти билан боғлиқлигини айтиб, эҳтиёткорлик билан Ўзбекистонга ишора қилган бўлса, бошқалар унинг ўлимида Ўзбекистон махсус хизматларини очиқдан очиқ айблай бошлади. Бироқ иккала ҳолда ҳам Алишер Соиповнинг фаолияти асосан Ўзбекистон билан боғлиқ бўлгани ва Қирғизистон ичида унинг душмани бўлмагани таъкидланган.\nКўп ўтмай Қирғизистон парламентининг омбудсмани Турсунбой Бакир ўғли Бишкек расмийларидан биринчи бўлиб Соиповнинг ўлдирилиши ортида Ўзбекистон махфий хизматлари турганини баён қилди.\nАлишер Соиповнинг ўлимидан сўнг бир йил ўтиб ҳам бундай анча жиддий иддаоларга Ўзбекистон ҳукумати ўз жавобини бермади. Маҳаллий журналист Абдураҳмон Ташанов бунинг сабабини расмий Тошкентга бу каби иддаоларнинг юқори даражада билдирилмагани билан изоҳлайди.\nСоиповнинг ўлдирилиши юзасидан ўтган бир йил давомида олиб борилаётган тергов эҳтимолий қотилининг фотороботини эълон қилиш билан чекланди ва қўшни давлат ҳамкорлигисиз боши берк кўчага кириб қолди.\nЎш вилоят ички ишлар бошқармасининг вакили Жениш Аширбаев гумонланувчи шахсларнинг Қирғизистон ҳудуда эмаслигини билдирди.\nҚирғизистон ички ишлар вазирлиги Соипов қотилларини қўшни Ўзбекистон ҳудудидан қидириш кераклигига ишора қилиб, терговга кўмак кўрсатишларини сўраб, Ўзбекистон ва Қозоғистон томонига мурожаат этган эди.\n“Чегара билмас мухбирлар” ташкилоти Ўзбекистон ҳукуматини терговга ёрдам беришга чақирди. Ташкилот вакиласи Элса Видалнинг айтишича, Ўзбекистон томонининг бу ишга лоқайд қараётгани баъзи ҳулосаларга етаклайди.\nЭ. Видал: “Албатта бирдан ҳулоса чиқаролмаймиз. Лекин жуда кўп одамлар Соиповнинг ўлдириши ортида Ўзбекистон махфий хизмати тургани борасида ҳавотир билдирмоқда. Ҳозирги пайтда бизга энг керакли нарса барча саволларга жавоб берувчи профессионал терговдир”\nЎшлик таниқли ҳуқуқ ҳимоячиси Иззатулло Раҳматуллаев Қирғизистон ҳуқуқ тартибот идораларининг бундай профессионал тергов ўтказа олишини шубҳа остига олади ва сиёсий сабабларга кўра бу иш ҳеч қачон очилмаслигини айтади.\nҚирғизистон қўшни Ўзбекистон билан сув ва энергетика тақсимоти борасида муросага эришган бир вақтда Алишернинг қотилини қидириш ишларининг давом эттирилиши савол остида бўлиши мумкин. Соиповнинг ҳамкасби мустақил журналист Шоҳида Ёқубнинг фикрича, тергов ишлари тасодифан боши берк кўчага кирган эмас.\nШ.Ёқуб: “Битта журналистнинг иши деб Қирғизистон томони Ўзбекистон билан муносабатларни ёмонлаштиришга тайёр эмас”.\nҚирғизистон фуқароси бўлган Алишер Соипов учун Қирғизистон ҳудудидан туриб асосий эътиборини Ўзбекистонга қаратиш бир қадар хавфсиз туюлганди. Ўлдирилишидан бир неча ой аввал Соипов бошчилигида ўзбек тилидаги “Сиёсат” газетаси чиқа бошлаган эди. Мухолифат ва эркин овозларнинг минбарига айланган босма нашр Ўзбекистон ҳудудида қўлма қўл бўлиб кетгани айтилади. Шунинг учун Шоҳида Ёқуб қотиллик буюртмачилари ким бўлишидан қатъий назар унинг биринчи галда Ўзбекистон ҳукуматига қўл келганини айтади.\nШ. Ёқуб: “Улар Алишерни ўлдириб жуда кўп нарсага эришди. Сиёсат газетаси ёпилди ва Ўшда қолаверса бутун Фарғона водийсидаги танқидий овозлар бўғиб қўйилди.”\nЎзбекистон ва Қирғизистондаги инсон ҳуқуқлари ва матбуот эркинлигига оид кўплаб ҳисоботларда Алишер Соиповнинг ўлдирилишига техник сабабларга кўра жиддий аҳамият берилмайди. Соипов Ўзбекистон ҳудудида ўлдирилган эмас. Бироқ унинг ўлимига Қирғиз томонини масъул қилишга келганда унинг фаолияти Ўзбекистон билан боғлиқ бўлгани айтилади. Алишер Соиповнинг ўлдирилиши 2007 йилда ўзбек журналистикаси учун энг фожеали воқеага айланганди.\nСиз “Тўртинчи ҳокимият дастурини тинглаяпсиз. Дастуримизни энди Афғонистондан олинган хабар билан давом эттирамиз.\nАфғонистон журналистларини ҳимоя қилиш комиссияси мамлакатда сиёсий партияларнинг телеканалларини тақиқлаш ташаббуси билан чиқди. Афғонистонда турли сиёсий партиялар ўртасидаги зиддият уларга қарашли айрим телеканаллар ўртасида совуқ урушни келтириб чиқаргани айтилади. Шунинг учун журналистларни ҳимоя қилиш комиссияси мамлакат қонунларига тегишли ўзгартиришлар қилинишини талаб этмоқда. Мавзуни Кобулдан мухбиримиз Олим Кўҳкан давом эттиради.\nАфғонистон журналистларини ҳимоя қилиш комиссия бошлиғи Зиё Бумиё якшанба куни пойтахт Кобулдан журналистлар билан ўтказган мулоқоти чоғида мамлакатда фаолият олиб борадиган сиёсий партиялар ҳали демократия ва сўз эркинлиги борасида етарли тушунчага эга бўлмаганликларини таъкидлаб, партия раҳбарлари танқидларга бардош беролмай ножўя ҳаракат қилаётганини айтди.\nЗиё Бумиё: ““Тамаддун” ва “Имруз” номли хусусий телеканаллар ўртасидаги жанжал бу каналларни ҳимоя қилувчи сиёсий партиялар ва ташкилотлар раҳбарларининг ўзаро келишмовчилигидан юзага келди. Афғонистон журналистларини ҳимоя қилиш комиссияси иккала телеканал масъулларидан юзага келган муаммони ҳал этишларини сўрайди. ОАВ аҳолини миллат, тил ва мазҳаб асосида бир-биридан ажратишга ҳақли эмаслар”\nЗиё Бумиё Афғонистоннинг ОАВ га оид қонуни яхши эканини таъкидлар экан: “Жамиятимиздаги ижтимоий ва сиёсий қолоқлик сабабли бу қонунни тўғри бир шаклда замин мавжуд эмас”- деди.\n“Тамаддун” телеканали Афғонистондаги собиқ мужоҳидлар раҳбари Исломий инқилоб ҳаракати раҳбари шайх Осиф Муҳсинийга қарашлидир.\n“Имруз” хусусий телеканалига эса, Афғонистон парламенти қуйи палатаси аъзоси Нажибулло Кобулий эгалик қилади.\nСўнгги беш йил ичида Афғонистонда ОАВ кутилмага даражада ривожланди. Ҳозирда мамлакат бўйлаб, 15 телеканал ва 50 яқин радиокаллари эфирга юзатилади. Мустақил газета нашрларининг сони 500 тага етиб қолди.\nОлим Кўҳкан. Озодлик радиоси. Кобул.\nТўртинчи хокимият дастурига бугунга ана шулар. Ҳафта давомида Ўзбекистон ва минтақада сўз ва матбуот эркинлигига оид вазият ривожини биз билан бирга кузатинг.


ИИВ тузилмаси қайта ташкил этилади – Газета.uz\nИИВ тузилмаси қайта ташкил этилади\nИИВ тузилмасида Тергов департаменти, Миграция ва фуқароликни расмийлаштириш бош бошқармаси ва бошқалар ташкил этилади.\n11 апрель 2017, 12:25 Сиёсат\nЎзбекистон Президенти Шавкат Мирзиёевнинг «Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида"ги Фармонида Ички ишлар вазирлигининг қатор бўлинмаларини қайта ташкил этиш белгиланган.\nИИВ тузилмасида қуйидагилар ташкил этилмоқда:\nЖиноят қидирув бош бошқармаси ҳамда Терроризм ва экстремизмга қарши курашиш бош бошқармаси — Жиноят қидирув ва терроризмга қарши курашиш бош бошқармаси негизида;\nЭксперт-криминалистика бош маркази — Эксперт-криминалистика маркази ва Эксперт-портлатиш техникаси маркази негизида;\nМолия ва моддий-техника таъминоти бош бошқармаси — Молия-иқтисодиёт бошқармаси, Моддий-техника таъминоти бошқармаси, Хўжалик бошқармаси, Капитал қурилиш бошқармаси негизида;\nХалқаро ҳамкорлик бошқармаси — Ташкилий-инспекторлик бошқармасининг Халқаро ҳамкорлик бўлими ҳамда Инсон ҳуқуқларини ҳимоя қилиш ва юридик таъминлаш бошқармасининг Инсон ҳуқуқларини ҳимоя қилиш ва ушбу соҳада халқаро ташкилотлар билан ўзаро ҳамкорлик бўлими негизида.\nҚуйидаги бўлинмалар қайта ташкил этилади:\nТергов бош бошқармаси — ИИВ ҳузуридаги Тергов департаментига;\nШахсий таркиб билан ишлаш хизмати — Кадрлар бош бошқармасига;\nТашкилий-инспекторлик бошқармаси — Ташкилий-инспекторлик ва ахборот-таҳлил бош бошқармасига;\nХорижга чиқиш, кириш ва фуқароликни расмийлаштириш бошқармаси — Миграция ва фуқароликни расмийлаштириш бош бошқармасига;\nШахсий таркиб бўйича махсус инспекция — Ўз хавфсизлиги бошқармасига;\nКотибият — Жисмоний, юридик шахсларнинг мурожаатлари билан ишлаш ва иш юритиш бошқармасига;\nАлоқа бўлими — Ахборот технологиялари, алоқа ва ахборотни ҳимоялаш бошқармасига;\nТранспортдаги ички ишлар бошқармаси — ИИВнинг Транспортда жамоат хавфсизлигини таъминлаш бошқармасига, тармоқ ички ишлар бошқармалари (бўлимлари, бўлинмалари) — транспортда жамоат хавфсизлигини таъминлаш бўлимларига;\nТошкент олий ҳарбий-техника билим юрти — Ҳарбий-техника институтига;\nЁнғин хавфсизлиги олий техник мактаби — Ёнғин хавфсизлиги институтига.\nСержантлар таркибини қайта тайёрлаш ва уларнинг малакасини ошириш марказлари ички ишлар органлари ходимларини бошланғич тайёрлаш ва уларнинг малакасини ошириш марказларига ўзгартирилди.\nБундан ташқари, туман (шаҳар) ички ишлар бошқармалари (бўлимлари) бошлиғининг ёшлар масалалари бўйича ўринбосари — ҳуқуқбузарликлар профилактикаси бўлими (бўлинмаси) бошлиғи лавозими жорий этилиб, у профилактика инспекторлари ишини, авваламбор, вояга етмаганлар ҳамда ёшлар ўртасида ҳуқуқбузарликларнинг олдини олиш бўйича ишини самарали ташкил этиш ва мувофиқлаштириш учун жавобгар бўлиши белгиланди.


САХОВАТ ВА КЎМАК: ҲАР БИР ОИЛА БАХТЛИ ЯШАШГА ҲАҚЛИ - AUZ.UZ\nСАХОВАТ ВА КЎМАК: ҲАР БИР ОИЛА БАХТЛИ ЯШАШГА ҲАҚЛИ\nХалк депутатлари Андижон шахар Кенгаши депутати Зиёвиддин Исомиддинов "Саховат ва кўмак" умумхалқ ҳаракати доирасидаАндижон шаҳридаги Ўзбекистон 20 йиллиги маҳалла фуқаролар йиғини фаоллари билан ижтимоий химояга муҳтож аҳоли хонадонларига кириб борди. Сайловчилар билан мулоқотларда коронавирус пандеиясидан сақланишда шахсий гигиена қоидаларига амал қилиш зарурлиги тушунтирилди. Айни шу мақсадда халқ вакили томонидан фуқароларга антисептик воситалар ва озиқ-овқат маҳсулотлари берилди.\n- Юзага келган оғир вазиятдаюртдошларимиз томорқада иш билан банд бўлиш орқали муаммоларни енгиб ўтмоқда. Маҳалла фаоллари билан биз асосан кам таъминланган ва жанжалкаш оилалар билан ишлашяпмиз. Токи ҳар бир оила бахтли ҳаёт кечирсин.\nДепутат бошчилигидаги фаолларнинг навбатдаги ташрифи Хотира ва Қадрлаш куни муносабати билан фахрийлар хонадонига қаратилмоқда.


Эрдўғаннинг маъмурияти Саудия Арабистонига Қошиқчи масаласида талаб қўйди | Qalampir.uz\nЭрдўғаннинг маъмурияти Саудия Арабистонига Қошиқчи масаласида талаб қўйди\nОлам\t03 Октябрь 2020 11:32 4654\nТуркия Республикаси Президенти маъмурияти саудиялик журналист Жамол Қошиқчининг шафқатсиз ўлдирилиши юзасидан адолатли тергов ўтказишга чақирди.\n“Биз ҳаммамиз Қошиқчи қотилларини биламиз ва адолатни талаб қилишга ҳақлимиз. Саудиялик қотилларни Туркияга юборинг. Улар жамоатчилик учун очиқ бўлган суд олдида ҳозир бўлишларига ва қилмишлари учун жавоб беришларига йўл қўйинглар”, деб ёзди Туркия Президенти маъмурияти Жамоатчилик билан алоқалар департаменти раҳбари Фахреддин Алтун Twitter’даги саҳифасида.\nКеча, 2 октябрь куни “Washington Post” газетаси мухбирининг Саудия Арабистонининг Истанбулдаги бош консуллигида ўлдирилганига 2 йил тўлди.\n“Қошиқчи Саудия Арабистонидан дипломатик ваколатхонага қотиллар гуруҳи келганини билмаган эди”, деб эслади Алтун жиноятга алоқадор бўлганлар ҳали ҳам адолатдан қочиб қутулаётганларини таъкидлаб.\nСаудия Арабистонида суд ташкил этилди, ундан кейин қотиллар озод қилинди, дейди у.\nУнинг қайд этишича, Туркиядаги прокуратура, ички ишлар вазирлиги ва экспертлар жиноятчиларни судга тортиш учун ҳанузгача ишламоқда. "Ушбу жиноятга ойдинлик киритиши мумкин бўлган ягона тергов бу Туркия томонидан олиб борилган тергов ҳаракатларидир", деди Алтун.\n02 Август 13:59 33986\n03 Август 15:51 27388\n03 Август 13:06 26186\n04 Август 12:37 23287\n03 Август 15:01 22623


Ражо мақоми - Hidoyat.uz\nАсосий саҳифа Мақолалар Ражо мақоми\nЧоп этилди Noyabr 20, 2020 Ражо мақомиda fikr bildirishni o'chirish\n“Ким Аллоҳга рўбарў бўлишдан умидвор бўлса, албатта, Аллоҳнинг “муддат”и келувчидир. У ўта эшитувчидир, ўта билувчидир” (Анкабут сураси, 5-оят).\n“Ражо” сўзи луғатда умидворлик маъносини англатади. Истилоҳдаги таърифи қуйидагича: Роғиб раҳматуллоҳи алайҳ: “Сурур бағишловчи нарсанинг ҳосил бўлишини тақозо қилувчи ишонч ражодир”, деган.\nЯъни, қалбда бир ишонч бор. У қалбни сурурга тўлдирадиган нарса ўзига етишига ишонади. Ўша ражо дейиляпти. Масалан, банда жаннатга кириш истагида. Жаннат қалб сурури. Шуни умид қилиш ражодир.\nИмом Қушайрий: “Қалбнинг келажакда эришадиган маҳбубига боғланиши ражодир”, деган.\nБошқа бир таърифда: “Ражо Аллоҳ таолонинг фазли карамидан умидвор бўлишдир”, дейилган.\nҚуръони каримда бундай марҳамат қилинади: “Ёки у кечалари ибодат қилиб, сажда этган, бедор ҳолида охиратдан қўрқиб, Раббининг раҳматидан умидвор бўлган одамга тенгми?! Сен: «Биладиганлар билан билмайдиганлар тенг бўлармиди?!» – деб айт” (Зумар сураси, 9-оят).\nОрзу қилиб, дангасалик қилиш таманний дейилади. Ражо – умидворликда эса жидду жаҳд қилиш бор. Иккисининг фарқи шу. Мўмин киши амалларини гўзал қилиб, гуноҳларига тавба қилади ва Аллоҳнинг раҳматидан умидвор бўлади. Қуруқдан-қуруқ “Аллоҳ кечиримли зот-ку”, деб хотиржам-лоқайд юриш ражо эмас.\n“Уфайр номли эшакда Набий соллаллоҳу алайҳи ва салламнинг орқаларига мингашиб борар эдим. У зот соллаллоҳу алайҳи ва саллам:\n“Эй Муоз, Аллоҳнинг бандаларидаги ҳаққи нимаю, банданинг Аллоҳдаги ҳаққи нима эканини биласанми?”, дедилар.\nАллоҳ ва Расули билувчидир, дедим. “Албатта, Аллоҳнинг бандаларидаги ҳаққи уларнинг Аллоҳга ибодат қилишлари, Унга бирор нарсани ширк келтирмасликларидир. Бандаларнинг Аллоҳ азза ва жалладаги ҳаққи эса, ким Унга бирор нарсани шерик келтирмаса, ўшани азобламаслигидир”, дедилар.\nЭй Аллоҳнинг Расули, одамларга башорат берайми?, дедим.\n“Уларга башорат берма, яна суяниб қолишмасин”, дедилар (Имом Бухорий, Имом Муслим, Имом Термизий ривояти).\nБошқа бир ривоятда: “Расулуллоҳ соллаллоҳу алайҳи ва саллам Шайбанинг эшигидан саҳобалар олдига кирди. Уларни кулиб ўтирганини кўриб, “Куляпсизларми? Мен билган нарсаларни билганингизда эди, кулгингиз кам, йиғингиз кўп бўларди”, деб кетдилар. Кейин ортларига қайтиб «Жибрийл алайҳиссалом Аллоҳ таолонинг: “Бандаларимга айт, Мен Ғофурур Раҳим (Кечирувчи ва Меҳрибон) ман”, деганини айтди», дедилар” (Рисолатул Қушайрия).\nЮқоридаги ҳадислар банданинг “Аллоҳ жазоси шиддатли, азоби қаттиқ Зот” эканидан ноумид бўлиб қолмасликлари учундир. Бир умр гуноҳ қилган киши: “Шунча гуноҳ қилдим. Бўларим бўлди, дўзахийга айландим”, деб қолиши мумкин. Бунга ўхшаш ҳолатни кўзимиз билан ҳам кўрганмиз. Ўша пайтда у Аллоҳ таолонинг кечиримли зотлигини билса, яхши амалга интилади. Йўқса, аввалги ҳолида қолиб, азобга дучор бўлади. Ражо шунинг учун керак. Шунингдек, унга ўта суяниб ҳам қолмаслик лозим. Шу сабаб хавф ва ражо бирга зикр қилинади.\nРузаборий айтади: хавф ва ражо қушнинг қанотига ўхшайди. Қанотлар тенг бўлса, уча олади. Биттаси нуқсонли бўлса, парвоз ҳам нуқсонли бўлади. Иккиси ҳам бўлмаса, мушукка ем бўлади.\nАбу Усмон Мағрибий бундай дейди: “Ким нафсини умидворликка буриб қўйса, тўхтайди. Ким нафсини хавфга бурса, ноумид бўлиб қолади. Шунинг учун иккиси ҳам бўлиши керак”.\nУламолар: “Хавф афзалми, ражо афзалми?” деган саволга бундай жавоб беришган:\n“Бу савол нон афзалми ёки сув, деганга ўхшайди. Бу ҳолатда очга нон, чанқаганга сув афзал деб жавоб берилади. Иккиси ҳам бор бўлса, қай бири ғолиб эканига қаралади. Очга нон, чанқаганга сув тавсия қилинади”.\nРуҳий тарбияда бундай дейилади: “Одамларнинг кўпчилиги учун ражодан кўра, хавф муносиброқ. Чунки уларнинг ичида маъсият ғолиброқдир”.\nИнсон Аллоҳдан қўрқишдан кўра, Унга суянишга мойилроқ. Шу сабаб кўпроқ хавфда турилса, хавф ва ражо баробар бўлади.\nАнас ибн Молик розийаллоҳу анҳудан ривоят қилинади: Набий соллаллоҳу алайҳи ва саллам ўлим тўшагида ётган ёш йигитнинг олдига кирдилар ва:\n“Ўзингни қандай ҳис қиляпсан?”, дедилар. “Аллоҳдан умидим бор, эй Аллоҳнинг Расули. Ва албатта, гуноҳларимдан хавфдаман”, деди.\nШунда Расулуллоҳ соллаллоҳу алайҳи ва саллам: “Бу иккови мўмин банданинг қалбида бунга ўхшаш ҳолатда жам бўлса, албатта, Аллоҳ унга умид қилган нарсасини беради ва хавф қилган нарсасидан сақлайди”, дедилар (Имом Термизий ривояти).\nШоҳ Кирмоний айтади: “Ражонинг аломати тоатнинг гўзаллигидадир”. Абдуллоҳ ибн Хубайқ айтади: Ражо уч хил бўлади:\nБанда бир яхши амал қилиб, қабул бўлишини умид қилади.\nЯна бир банда ёмон амал қилиб, унинг кечирилишини умид қилади. Ёлғончи банда. У давомли гуноҳ қилиб юради ва унинг кечирилишидан умид ҳам қилади.\nРажо мақомида ҳам бандалар даражага бўлинади: Авомнинг даражаси. У яхши оқибатдан умид қилади. Хослар даражаси. Аллоҳнинг розилиги ва Унга яқин бўлишдан умид қилади. Хослар хоси даражаси. Улар Аллоҳни кўриш ва Унинг сирлари маърифатида тараққий қилиш пайида бўлишади.\nАллоҳ азза ва жалланинг азобидан фориғ, раҳматидан қувилган эмасмиз. Ҳали имконимиз бор.\n“Рисолатул қушайрия” ва “Руҳий тарбия” китоблари асосида\nАбдуллоҳ АЛИҚУЛОВ тайёрлади.\nИмом Раббоний айтади


Лотерея ишқибози | Бир пиёла чой\n← Измир фоҳишалари пенсия олиш ҳуқуқига эга бўлди\nДаюс ва зинокорлар ҳақида →\nЭркин Исломов дўконда савдо қилади. У лотерея ўйинларининг ишқибози. Кунда бўлмасаям, ҳар замонда лотерея ўйнаб омадини синаб кўради. Катта ютуқ ютмаган-ку, лекин ютиб туради. Ютуқ пулларига ҳам лотерея олиб ўйнайди, деб ёзади “Ҳуқуқ” газетаси.\nЎша куни эрталаб таниши “Халқ банки” Дўстлик филиалининг пул-буюм ютуқли лотереялари сотувчиси А.Раҳимовдан 40 дона “Омад қуши” пул ютуқли лотереяларини сотиб олди. Дўконга келиб, лотереяларнинг белгиланган жойини ўчириб чиқди. Бирортасидан ютуқ чиқмаганини кўриб, жаҳли чиқди. “Энди сираям ўйнамайман!”\nКечга яқин А.Раҳимовнинг ўзи Эркиннинг дўкони ёнида ўтиб қолди:\n– Ўн олтитагина лотерея қолди, омадингизни синаб кўрмайсизми?\n– Йўқ, энди сираям ўйнамайдиган бўлдим.\n– Бу сафаргиларида аниқ ютуқ бор, – деди лотерея сотувчи йигит жилмайиб. – Яна армонда қолманг, дейман-да!\nБироз таранг қилиб турган Эркин, бу гапдан кейин бўшашди. Лотереяларни сотиб олди. Уйига келгач, омадини синаб кўрди. Ютуқ йўқ. Аччиқ қилиб йиртиб ташламоқчи бўлди-ю, яна бир назардан ўтказди.\n“Ие, мана бунисида биттагига “Е” ҳарфи кам экан, “F” ҳарфини “Е”га айлантирсам, хўш, ютуғи қанча экан?, 50 млн. сўм!”\nУ шошмасдан ручка билан “F” ҳарфини “Е”га айлантириб, лотереясини бир зумда ютуқлига айлантирди. Ўзининг ишидан мамнун бўлиб, чўнтагига солиб қўйди.\nЭрталаб А.Раҳимовга учрашди:\n– Ютуғимни беринг, мен ютдим, – деди чўнтагидан лотереяни чиқариб кўрсатаркан.\n– Ана, бўларкан-ку! Юринг, банкка борамиз…\nУлар банкка боришди. Ходимлар банк бошқарувчисига кириш лозимлигини айтишди. Бошқарувчи лотереяни кўриб, Эркинни табриклади.\n– Бизга 500 минг сўмгача пул ютуқларини тарқатиш топширилган. Сиз Тошкентга борасиз, – тушунтирди у.\nЭркин бир неча кундан сўнг пойтахтга борди. “Халқ банки”нинг амалиёт бўлимига учрашди. Лотереясини тегишли ҳужжатлар асосида топширди.\n– Жавобини икки ҳафтадан сўнг, туманингиздаги банкдан оласиз, – тушунтиришди банк ходимлари.\nБироқ икки ҳафтадан сўнг унинг “ўйини” ниҳоясига етди. Экспертизадан ўтказилган лотерея қалбакилаштирилганлиги маълум бўлди.\nСуд унга нисбатан тегишли жазо тайинлади.


ЁШЛИК-УЛКАН ИМКОНИЯТЛАР ФАСЛИ » Навбахор тумани хокимлиги\nYangiliklar Муаллиф:\tinfo - окт 18, 2017\nЁШЛИК-УЛКАН ИМКОНИЯТЛАР ФАСЛИ\nЁшлик-юракда орзулар гуллаган фасл. Ёшлик-умрнинг энг гуллаган баҳори. Ёшлик-имкониятлар даври. Ана шу даврда инсон буюк ишларга қодир бўлади. Буни биз мамлакатимиз ёшларининг барча соҳаларда қўлга киритаётган ютуқлари замирида ҳам кўришимиз мумкин.\nАйтиш жоизки, истиқлолимизнинг илк кунлариданоқ Биринчи Президентимиз Ислом Каримов ташаббуси билан ёш авлодни ҳар томонлама қўллаб-қувватлаш масалаларига катта эътибор қаратилди.\n1991 йил 20 ноябрда "Ўзбекистон Республикасида ёшларга оид давлат сиёсатининг асослари тўғрисида”ги Қонун қабул қилинган эди. Ушбу қонуннинг қабул қилиниши ёшларимизнинг ижтимоий-маънавий камол топишлари учун кўплаб шарт-шароитлар яратиб берди. Шунингдек, ўтган 26 йил давомида юртимизда ёшларга оид кўплаб меъёрий-ҳуқуқий ҳужжатлар қабул қилинди. Шу тариқа ёшларга эътибор давлат сиёсати даражасига кўтарилди.\n2016 йил 14 сентябрда имзоланган янги таҳрирдаги "Ёшларга оид давлат сиёсати тўғрисида”ги Қонун ёшларга замонавий таълим олиш, уй-жой харид қилиш ва қуриш учун имтиёзли кредитлар олиш имкониятини яратиб берди. Мухтасар қилиб айтганда, юртимизда ёшлар учун барча шарт-шароитлар яратиб берилган. Таълим оламан, ишлайман, ва ватан тараққиёти учун ўзимнинг муносиб ҳиссамни қўшаман, деган ҳар бир ёш эътибордан четда қолмайди.\nЎзбекистон Республикаси Президенти Шавкат Мирзиёевнинг Бирлашган Миллатлар Ташкилоти бош ассамблеясининг 72-сессиясида сўзлаган нутқида ҳам БМТнинг Ёшлар ҳуқуқлари тўғрисидаги конвенциясини ишлаб чиқиш бўйича таклифи дунё афкор оммасида катта таассурот уйғотди. Айтиш жоизки, халқимиз болажон халқ. Фарзандининг эртанги порлоқ куни, унинг бахту-иқболи учун жон куйдиради, авлодларим давомчиси, келажагим эгаси, дея ўзи эришолмаган орзулари рўёбини фарзандида кўришга интилади.\nПрезидентимиз Шавкат Мирзиёев БМТнинг юксак минбаридан туриб "Бизнинг асосий вазифамиз-ёшларнинг ўз салоҳиятини намоён қилиши учун зарур шарт-шароитлар яратиш, зўравонлик ғояси ”вируси” тарқалишининг олдини олишдир. Бунинг учун ёш авлодни ижтимоий қўллаб-қувватлаш, уларнинг ҳуқуқ ва манфаатларини ҳимоя қилиш борасидаги кўп томонлама ҳамкорликни ривожлантириш лозим, деб ҳисоблаймиз”, дея алоҳида таъкидлаб ўтганлари биз ёшларнинг қалбимизни катта ғурурга тўлдирди. Шуни ҳам таъкидлаш жоизки, мустақил диёримизда ҳар бир ёш, фуқаро давлат эътиборидан четда қолгани йўқ. Ҳатто ким бўлишидан қатъий назар давлатимизнинг ҳар бир фуқароси давлат ҳимоясида эканлиги бош қомусимизда белгилаб қўйилган.\nШундай экан, ҳар биримиз шиддат билан ривожланиб бораётган ахборот асрида ўсиб келаётган ёш авлодни турли ёт ғоя ва мафкуралар таъсиридан ҳимоя қилиш, уларнинг онгида она Ватанга муҳаббат ва садоқат ғояларини сингдириш, уларнинг дунёқарашини кенгайтириш мақсадида ҳаракат қилишимиз, эртанги кунимиз эгалари бўлган ёшларни турли бало-қазолардан асраш учун биргаликда курашишимиз лозим.\nYangiliklar авг 19, 2017\nЧ Е М П И О Н Л А Р Ю Р Т Ф А Х Р И\n"Фарзандларимиз биздан кўра кучли, билимли, доно ва албатта бахтли бўлишлари шарт!” Ўзбекистон...\nYangiliklar / Xalq ta`limi сен 18, 2015\nЭртанги кунга бошловчи маёқ\nВатанимиз мустақиллигининг 24 йиллиги арафасида муҳтарам Юртбошимизнинг "Она юртимиз...


Энди “контракт” тўламасдан ҳам ОТМда ўқиш мумкин… – КУН УЗ\nГлавная / Жамият / Энди “контракт” тўламасдан ҳам ОТМда ўқиш мумкин…\nMeg D 06.10.2017\tЖамият Comments Off on Энди “контракт” тўламасдан ҳам ОТМда ўқиш мумкин… 132 Показы\nТошкентнинг Юнусобод туманида жойлашган Time Education ўқув маркази абитуриентлар учун СУПEР ЯНГИЛИК тақдим этмоқда:\nТўлов шартнома (контракт) асосида ўқишга кирган абитуриентга шартнома пули тўлаб берилади…\nTime Education ўқув маркази бир неча йиллардан буён абитуриентларни Ўзбекистондаги барча олий таълим муассасаларига сифатли тайёрлаб келмоқда.\nTime Education ўқув марказининг шов-шувларга сабаб бўлаётган яна бир жиҳати унда ўта тажрибали ва қаттиққўл ўқитувчилар жамоасининг шаклланганлигидир. Марказнинг ўқитувчилар жамоаси ўз соҳасининг етук мутахасисси бўлган, энг камида магистратурани битирган профессор-ўқитувчилар ҳисобланади.\nУшбу ўқув марказида қуйидаги фанлардан сифатли билим олишингиз кафолатланади:\nИнглиз тили грамматикаси ва CEFR*\n* CEFR нима?\nCEFR (Common European Framework of Reference for Languages – умумий Европа тил кўникмаси қолипи) – халқаро чет тилини билиш даражасини текшириш имтиҳони.\nCEFR Сизга нима беради?\n2017-2018 ўқув йилидан бошлаб CEFR нинг B1 даражасига эга абитуриентлар чет тилидан тест топширмаган ҳолда максимал баллни қўлга киритишлари мумкин.\nАсос: Ўзбекистон Республикаси Вазирлар Маҳкамасининг 2017 йил 11 августдаги 610-сонли “Таълим муассасаларида чет тилларини ўқитишнинг сифатини янада такомиллаштириш чора-тадбирлари тўғрисида”ги Қарори.\nШу сабабли Time Education ўқув марказида ҳам жорий ўқув йилидан бошлаб CEFR учун тайёрлов курслари ташкил этилди. Агар Сизнинг ҳам режангизда чет тилидан максимал балл олиш бўлса Сизни ҳам ушбу ўқув курсларига таклиф этамиз.\nАбитуриент! Нега Time Education ўқув марказини танлашингиз керак?\n“Контракт” асосида ўқишга кирган абитуриентнинг шартнома пулини тўлаб берамиз…\nБажарган вазифаларингиз махсус компютер дастури ёрдамида текширилади ва Сиз рейтинг балл йиғиб борасиз\nСизга камида 10 йиллик тажрибага эга, қаттиққўл ва юқори малакали профессор-ўқитувчилар индивидуал ёндашган ҳолда дарс беради\nБиринчи дарсданоқ ДТМ андазасидаги тестлар билан ишлаш, уларнинг тузилиш техникаси ва сир-асрорлари тўғрисидаги қимматли билимлар оласиз\nДТМ томонидан тасдиқланган махсус дастурлар асосида ҳар бир фан ҳафта давомида ҳар куни худди имтиҳонда бўлгани каби 3 иш соатидан олиб борилади\nМаксимал равишда қисқартирилган ўқув дастурларидан фойдаланган ҳолда қаттиққўллик асосида фақат натижа учун ишланади (дарс тайёрламайдиганлар жаримага тортилади)\nҲафтанинг якшанба кунларида бепул қўшимча дарслар ва ДТМ андазасидаги кенг қамровли тест синовларида иштирок этасиз\nҚабул тест синовларига ҳам илмий, ҳам психологик жиҳатдан 8-10 кишилик кичик гуруҳлардаги мукаммал тайёрланасиз\nБарча дарслар жиддий ва ўта илмий тарзда, ортиқча ўйинлар ва ҳазил-ҳузулларсиз олиб борилади. Гуруҳларда ёш болалар ўқимайди яъни барча тингловчилар Сизнинг тенгқурларингиз (мактаб ўқувчилари умуман йўқ)\nАбитуриентар учун махсус “Abituriyent” ҳамда “Imtihon” газеталари мутлақо бепул.\nБундан ташқари ўқув марказида ДТМ андазасида ойлик тест синовлари мунтазам ўтказилади.\nБунда абитуриент ва унинг ота-онаси ўзлаштириш даражаси ҳақида аниқ тасаввурга эга бўлиб боради.\nУшбу тестлар марказ ўқитувчилари томонидан ҳар ойда янги тузилади ва унинг ДТМ андазасига мослиги таъминланади.\nЎқув йили сўнгида ўтказилган тест синови абитуриентнинг 1-августда неча балл тўплай олишини олдиндан аниқлаб беради. Шу асосида абитуриент ўзининг билим даражасига мос олий таълим муассасаси ва йўналиши танлайди. Бу талаба бўлиш эҳтимоллиги коэффициентини максимал даражада оширади.\nTime Education абитуриентлар мактабининг халқаро гуруҳларида таҳсил олган абитуриентлар қуйидаги Халқаро олий таълим муассасаларининг Тошкентдаги филиаллари талабаси бўлади:\nТошкентдаги Халқаро Вестминистер университети;\nТошкентдаги Сингапур менежментни ривожлантириш институти;\nТошкентдаги Турин политехника университети;\nТошкентдаги INHA университети.\nБу айни ҳақиқат азиз абитуриентлар!\nБунинг учун Сиз Тиме абитуриентларни тайёрлаш мактабида 10 ой давомида 3 та фандан таҳсил олишингиз кифоя қилади.\nАгар “контракт”га кирганлар сони 2 ва ундан ортиқ бўлса, ушбу ютуқ “контракт” асосида талабаликка тавсия этилганлар ичидан энг юқори балл тўплаган талабага берилади.\nВилоятлардан ташриф буюрувчи абитуриентлар турар жой билан таъминланади.\nTime Education ўқув марказингизга ҳозироқ қўнғироқ қилинг:\nМанзил: Тошкент шаҳар, Юнусобод тумани, Амир Темур кўчаси, 129-Б-уй\nМўлжал: Шаҳристон (собиқ Ҳ.Абдуллаев) метро бекати\nТелефон: +998 (95) 143-10-40, +998 (90) 174-08-02\nТўловлар исталган услубда.\nРеклама ҳуқуқи асосида. Хизматлар лицензияланган. “TIME EDUCATION” нодавлат таълим муассасаси хизмат кўрсатади.\nПред. «Ҳар куни илтижо қиламан». Номаълум хасталик билан курашаётган Зиёда ёрдамга муҳтож\nСледующая «Воз кечилган» товарлар кимга берилади?


В.Путин ўзининг вориси этиб танлаган Дмитрий Медведев номзодини гўёки барчани қониқтиргандек тақдим этишга уринди.\nГўё кремлпараст 4 партия номзоди сифатида тақдим этилган Д.Медведовни қўллаб-қувватлаган В.Путиннинг бу қадами ҳатто унга мойил айрим сиёсатчиларни ҳам ноқулай вазиятга қўйди. Масалан, 2 декабрь куни Давлат думасига бўлиб ўтган сайловдан сўнг Санкт-Петербург ҳокими Валентина Матвиенко “Ягона Россия” партияси ўз номзодини саҳна ортидаги музокараларда эмас, балки очиқ жараёнда тақдим этишини айтган эди.\nНомзодни ёпиқ анжуманда аниқлаш жараёнини коммунистлар “шарада”, деб баҳолади. Коммунистлар етакчиларидан бири Иван Мельников “очиқ қурултой ўтказмай, яширинча маслаҳат мажлисида номзодни танлаган “Ягона Россия” қанақа партия бўлди”,- дея ҳайратланди.\nЛекин Кремлга мойил расмийлар бу жараённи Россиянинг ўзига хос, ўзига мос демократияси томон навбатдаги қадам ўлароқ изоҳлади.\n“Адолатли Россия” партияси вакили Александр Бабкин бўлаётган жараёнларни “Россиянинг сиёсий улғайиши” сифатида таърифлади.\n“Барчамизнинг дастурларимиз ҳар хил бўлгани билан ҳозир умумий қарор чиқариш имкониятига эга бўлдик”, – деди у.\nВ.Путинга миллий етакчи ёки мамлакатнинг олий раҳбари мақомини бериш кампанияси ҳам давом этмоқда. В.Путин атрофида кучайиб бораётган шахсга сиғиниш Россия сиёсий тизимининг улғайиб бораётгани ҳақидаги гапларни пучга чиқаради.\nВориснинг аниқ бўлиши ҳам Россиядаги таҳликали ва бошқариладиган ўтиш даври якунига етганини англатмайди. Энг хавфли давр аслида энди бошланди.\nТўғри, кўпгина партиялар Д.Медведев номзодини қўллаб-қувватлади. Бироқ бу партияларнинг ҳеч қайсиси, ҳатто қудратли “Ягона Россия” ҳам В.Путин ҳокимияти даврида мамлакат сиёсий ҳаётида бирор аҳамият касб этгани йўқ.\nБугунги кунда В.Путин ва унга яқин “чекистлар”гина мамлакат сиёсатини бошқармоқда. Шунинг учун Д.Медведев ҳали жиддийроқ қарама-қаршиликка дуч келса, уни қандай қилиб енгиши мавҳум қолмоқда.


4. Бош вазир виртуал қабулхонаси президент виртуал қабулхонасига айлантирилди\n5. Улуғбек Рўзиқулов Покистон бош вазири билан музокаралар ўтказди\n6. Ўзбекистон туризмининг бугуни ва эртаси\n7. 2017 йил 2 январни дам олиш куни деб эълон қилиш тўғрисида\n8. Назарбоев ва Путин Астанадаги Сурия музокараларини муҳокама қилишди\n9. Жанубий Корея президентининг ишдан олинишига сабаб бўлган дугонасининг қизи қамоққа олинди\n10. Исмат Хушев: Ўзбекистон оламшумул ўзгаришлар остонасида\n11. Ўзбекистон Республикаси Ички ишлар вазири лавозимда юксалди, ўрнига Абдусалом Азизов вазир этиб тайинланди\n12. Ичишни ва чекишни ташланг, йўқса касодга учрайсиз!\n13. Шавкат Мирзиёев: хотин-қизлар учун алоҳида поликлиника ташкил қилишимиз керак!\n14. Москвада боласи тортиб олинган ўзбек аёли ҳикояси қандай якун топади?\n15. Автобус билети бундан буён пластикка!\nНукус шаҳрида ва вилоятлар марказларида шаҳар йўловчилар ташиш транспортида йўлкира учун нақд пулсиз ҳақ тўлаш тизими босқичма-босқич жорий этиладиган бўлди!\nНаманган вилояти маданий мероси 19.10.2018 6334


Дунё. Янгиликлар: Оловдан омон чиққан Нотр-Дам ва Украина шарқини фуқаролари билан тўлдирмоқчи бўлаётган Россия - BBC News O'zbek\nПрезидент Макрон: Нотр-Дамни албатта қайта тиклаймиз\nImage caption Президент Макрон: Нотр-Дамни албатта қайта тиклаймиз\nКеча Франция пойтахти Парижда жойлашган машҳур Нотр-Дам ибодатхонасида чиққан ёнғин юзлаб ўт ўчирувчиларнинг саъй-ҳаракати ортидан ўчирилган. 850 йиллик тарихга эга бинонинг асосий қисмини сақлаб қолишга муваффақ бўлинган эсада, унинг найзасимон минораси ва томи қулаб тушган. Ёнғин деярли тўққиз соат, деганда тўлиқ назорат остига олинган.\nҲозирча ёнғиннинг келиб чиқиш сабаблари аниқланмаган. Бироқ Париж расмийларининг бирига кўра, бу бинода кетаётган қайта таъмирлаш ишларига боғлиқ бўлиши мумкин. Пойтахт прокуратураси вакилларидан бири ёнғин, ҳозирча, бахтсиз ҳодиса сифатида ўрганилаётганини маълум қилган. Фавқулодда вазият гуруҳлари бино ичида бўлган кўплаб диний ва тарихий нодир буюмлар ҳамда санъат асарларини сақлаб қолгани айтилмоқда. Нотр-Дам сўнгги бор 18 аср охиридаги Буюк Француз Инқилоби даврида жиддий зарар кўрган эди. У икки жаҳон урушига ҳам бардош берган.\nДушанба куни тунда воқеа жойига етиб келган Франция президенти Эммануэл Макрон француз халқига Нотр-Дамнинг қайта тиклашга сўз берган ва сешанбадан таъмир ишлари учун умуммиллий маблағ йиғиш кампанияси бошланишини эълон қилган. Хабарларга кўра, Gucci ва Yves Saint Laurent каби брендларга эгалик қилувчи Kering Group раиси, миллиардер Франсуа-Ҳенри Пино 100 миллион евро ($113 миллион) хайрия қилиш ниятида эканини аллақачон маълум этган.\nДунёдаги энг ноёб тошбақалардан бири ҳалок бўлди\nДеярли қирилиб битган Янгзе катта юмшоқ косаси (илмий номи - Rafetus swinhoei ) турига мансуб урғочи тошбақа Хитойнинг Сужоу ҳайвонот боғида ҳалок бўлди. Эндиликда, бутун дунё бўйича ушбу турга мансуб атиги уч тошбақа қолди.\nМутахассислар 90 ёшда бўлган бу тошбақани ўлимидан аввал беш бор сунъий уруғлантиришга уринган эдилар. Ҳозирда Хитойнинг бошқа бир ҳайвонот боғида 100 яшар эркак ва Въетнамда икки тошбақа табиат қўйнида яшамоқда. Олимлар ҳаддан зиёд овлаш, балиқларни қириб ташлаш ва яшаш муҳитига зарар келтириш туфайли бу турдаги тошбақалар йўқолиб кетганини таъкидлайди.\nКремль ДХР ва ЛХР аҳолисига Россия паспортларини беришга тайёрланмоқда\nФото муаллифлик ҳуқуқи Valery Matytsyn/TASS\nРБК телеканали ва Коммерсант газетасининг ўз манбаларига таяниб, хабар беришича, Россия ҳукумати Украина шарқида ўзини халқ республикаси, деб эълон қилган Донетск Халқ Республикаси ва Луганск Халқ Республикаси аҳолисига енгиллаштирилган тартибда фуқаролик бериш режасини ишлаб чиқмоқда. Расман тасдиқланмаган хабарларда президент Путин Украинадаги президентлик сайловининг иккинчи туридан сўнг бундай қарорга имзо чекиши кутилаётгани айтилади.\nТахмин қилинишича, бундай қарор кучга киргандан сўнг ДХР ва ЛХР аҳолиси турли имтиҳонлар ва Россия ҳудудида беш йил муқим яшаш каби талабларсиз Россия Федерацияси паспортини қўлга кирита олади. Кузатувчиларнинг фикр билдиришича, «халқ республикалари» ҳудудини Россия паспортига эга одамлар билан тўлдириш Владимир Путинга, агар Украина билан ҳарбий зиддият кучайиб кетса, вазиятга ўз фуқароларини ҳимоя қилиш баҳонаси билан осонгина аралашиш имконини беради.\n2019 йил 1 январь ҳолатига кўра, ДХР аҳолиси 2,28 миллион, ЛХР аҳолиси сони эса 1,45 миллионга тенг. Ўзини халқ республикаси, деб эълон қилган бу ҳудудларни БМТга аъзо бирор давлат тан олмаган. Кремль, ҳозирча, ДХР ва ЛХР аҳолисига Россия фуқаролигини бериш режаси бўйича бирор изоҳ бермаган ёки бу хабарни рад этмаган.\nAlibaba асосчиси 12 соатли иш кунини ҳимоя қилиб чиқди\nХитойлик миллиардер ва Alibaba интернет дўкони асосчиси Жек Ма кунига 12 соат, ҳафтасига 6 кун ишлаш тартибини ёқлаб чиқди. Айни вақтда «996 соатли тизим» номини олган бундай иш тартиби масаласи Хитойда қизғин муҳокамаларга сабаб бўлмоқда. Мамлакатдаги айрим компаниялар ходимларини расмий иш соати тугагандан сўнг ҳам меҳнат қилишга рағбатлантиради. Хитой ижтимоий тармоқларида компания раҳбарларининг ишчилари соғлиги ва шахсий ҳаётини қадрламаслиги масаласи тез-тез кўтарилиб туради. Ўтган ҳафта жаноб Ма мазкур тизимсиз Хитой иқтисодиёти «ўз яшовчанлик қобилияти ва шиддаткорлиги»ни йўқотган бўлишини таъкидлаган эди.\nAlibaba дунёдаги энг йирик интернет компанияларидан бири ҳисобланади. Унинг ҳозирги бозор нархи, тахминан, $490 миллиардга тенг, жаноб Манинг шахсий бойлиги эса $40 миллиард атрофида баҳоланади.


“Конституция – бахтимиз пойдевори” – Kamoliddin Behzod nomidagi Milliy rassomlik va dizayn instituti\n“Конституция – бахтимиз пойдевори”\nҲаётимизнинг ҳар бир жабҳасида биз ё ҳуқуқ, ё бурчимиз нуқтаи назаридан фаолият олиб борамиз. Бизнинг ҳуқуқ ва бурчларимиз эса асосий қомусимиз бўлган Конституциямизда белгилаб қўйилган. Шундай экан Конституциямизни қанча еъзозласак шунча оз. Бугун юртимизда Конституциямиз қабул қилинганлигининг 27 йиллигига бағишлаб кўплаб тадбирлар, давра суҳбатлари ўтказилмоқда. Бу тадбирларни ташкил етишдан кўзланган мақсад битта. Конституциямиз бахтимиз пойдевори эканлигини янада чуқурроқ англаш ва англатишдир.\nЎзбекистон Республикаси Маданият вазирлиги Маданият ва Санъат кўргазмаси ҳамда Ўзбекистон Давлат Консерваторияси ҳамкорликда Ўзбекистон Республикаси Конституциясининг 27 йиллиги муносабати билан “Конституция – бахтимиз пойдевори” номли маданий-маърифий тадбир бўлиб ўтди. Мазкур тадбирда Камолиддин Беҳзод номидаги Миллий рассомлик ва дизайн институти “Тасвирий санъат” ҳамда “Aмалий санъат” факултетлари талабалари ўзларининг тасвирий санъат, амалий санъат ҳамда кулолчилик буюмларининг кўргазмасини ташкил этдилар.\nШунингдек тадбирга йиғилганларга ўз маҳоратларини амалий жараёнда намойиш етдилар. Бу маҳорат дарслари тадбир иштирокчилари томонидан катта қизиқиш билан кутиб олинди. Тадбир ташкилотчилари томонидан Камолиддин Беҳзод номидаги Миллий рассомлик ва дизайн институти талабалари сертификат ва эсдалик совғалари билан тақдирланди.\nТадбирда, шунингдек ҳунармандчилик кўргазмалари, Ўзбекистон давлат Консерваториясининг Дуторчилар ансабли концерти ҳамда бошқа маърифий дастурлар бўлиб ўтди.


Сергей Лушчан - "Сўғдиёна" бош мураббийи - Offside.uz – Offside'да бўлинг, офсайдда қолманг!\nСергей Лушчан - "Сўғдиёна" бош мураббийи\nБугун жамоани шу кунгача бошқариб келган Александр Мочинов билан шартнома бекор қилинганлиги ҳақида хабар берган эдик.\nЖамоа рахбарияти “Сўғдиёна” ҳали совринли ўринлар учун курашишини ва хеч ҳам қўл кўтармоқчи эмаслигини исбот қилишда давом этади. Клуб рахбарияти халқаро майдонда ўзини кўрсата олган ва ўзбек футболида ўз ўрнига эса бўлган тажрибали мураббий Сергей Лушчанни жамоага таклиф қилди ва шартнома имзолади.\n“Бунёдкор” жамоаси билан халқаро майдонларда иштирок этиб,тажриба тўплаган мураббий эндиликда ўзининг мураббийлар штаби ва дарвозабонлар мураббийи Игорь Михайловлар билан бирга “Cўғдиёна” бошқарувида яхши натижаларни қўлга киритишига ишонамиз.\nШу ўринда яна бир маълумот. Мавсум бошидан буён “Сўғдиёна” мураббийлар штабида фаолият олиб борган Тимур Турдиев ва Микола Шевченколар билан тузилган шартнома бекор қилинди.\nЭслатиб ўтамиз, “Сўғдиёна” 11 апрель куни “Навбаҳор”га қарши баҳс олиб боради. Ушбу ўйинда жамоани Сергей Лушчан бошчилигидаги мураббийлар штаби тайёрлайди. Биз уларга ушбу ўйинда омад тилаймиз. Ишонамизки ,Сергей Лушчан ва мураббийлар штаби “Сўғдиёна”ни ғалабалар сари етаклайди.\n07/04, 22:13 0


...да чоп этилган 10:42 9 сентябр 202110:42 9 сентябр 2021\nЎзбекистон: Шавкат Мирзиёев қайта президент бўлса, нималар қилмоқчи? Видео\nПрезидентликка номзод Шавкат Мирзиёевнинг сайловолди дастури қанчалик кенг қамровли экани билан яна кўпчиликнинг диққатини ўзига тортди. Ўзбекистоннинг амалдаги президенти сиёсатдан тортиб иқтисод, ҳуқуқдан тортиб, қурилишлар ва ҳокимлар сайлови қадар сўз юритди.\n...да чоп этилган 11:03 6 сентябр 202111:03 6 сентябр 2021\nАфғонистон иқтисоди энди қулайдими - уни нима кутмоқда?\nТолибон 20 йил ўтиб ҳокимиятга қайтди. Аммо уларга ҳеч қандай ҳарбий қаршилик қолмаган бўлса ҳам, қулаш арафасидаги иқтисодга юз тутиб туришибди. Бу эса шундоқ ҳам абгор гуманитар инқирозни баттар чуқурлаштириши мумкин.\n...да чоп этилган 14:27 1 сентябр 202114:27 1 сентябр 2021\nЎзбекистон: 'Одамлар берилган эркинликдан эркалаб кетди' ёки 'минг марта раҳмат' – Мустақиллик сизга нима берди? Видео\nЎзбекистон ўз мустақиллигининг 30 йиллигини нишонламоқда. Мамлакат кўчаларида бу кунни нишонлаш учун чиққан тумонат одам кўзга ташланмайди. Хўш, ўзбекистонликларнинг ўзи мустақиллик йилларига қандай баҳо беради?\n...да чоп этилган 7:04 1 сентябр 20217:04 1 сентябр 2021\nНон, сув, пул қани - Кобулда ҳозир нималар бўлмоқда?\nСўнгги АҚШ ҳарбийси ҳам Кобулни тарк этди. Афғонистон пойтахти энди тўлиқ Толибон қўлида. Ҳозир шаҳарда ҳаёт қандай?\n...да чоп этилган 14:57 31 август 202114:57 31 август 2021\nИқтисодми ёки демократия: Қирғизистон 30 йиллик мустақиллигини нишонламоқда\nҚирғизистон ҳозир Марказий Осиёнинг иккита камбағал давлатидан биттаси. Ўтган мустақиллик йилларида давлат иқтисодий тарафлама ривожланиб кета олмаган. Аммо демократик институтларга асос солишга муваффақ бўла олгани сифатида тилга олинади.\n...да чоп этилган 10:25 30 август 202110:25 30 август 2021\nАфғонистон: Ўзбекистон Толиблар келишидан манфаат топадими ё зарар кўради?\nТолиблар қудратга келишар экан, аксарият мамлакатлар ҳали ҳам Афғонистон билан дипломатик алоқаларни тиклаш керакми ёки йўқ деган савол устида бош қотирмоқдалар.\nсаҳифа 1 ...нинг 74


Терма жамоалар учун янги база барпо этилади\nАввал хабар берганимиздек, Ўзбекистон футбол ассоциацияси президенти – Абдусалом Азизов миллий ҳамда олимпия терма жамоалари билан учрашув ўтказди.\nСамимий суҳбат тарзида ўтган ушбу учрашувда футболимиз раҳбари муҳим бир янгиликни маълум қилди.\n“Футболи ривожланган мамлакатларда миллий терма жамоалар доимий йиғинлар ўтказадиган замонавий базаларга эга. Мана шу қароргоҳларда катта турнирларга тайёргарлик кўриш учун барча шароитлар мавжуд. Бизда шу кунгача терма жамоалар меҳмонхоналарда истиқомат қилиб, машғулот ўтказиш учун ҳар хил майдонлардан фойдаланиб келмоқда. Бу эса бугунги кун талабларига мос эмас.\nШуни инобатга олган ҳолда ассоциация томонидан терма жамоаларимиз учун янги база барпо этиш режаси ишлаб чиқилди ва бу борадаги дастлабки қадамлар ташланди. Ушбу лойиҳа давлатимиз, қолаверса, халқаро футбол ташкилотлари томонидан қўллаб-қувватланади. Бу база асосий жамоаларимизнинг йиғин ўтказиши, машғулотлар, тикланиш, ҳордиқ чиқариш ва жисмоний ҳолатни яхшилаш учун барча шароитларга эга бўлади. Қароргоҳ баҳаво ҳудудда, сув бўйида жойлашади. Замонавий техника билан жиҳозланади.\nИшонаманки, ушбу лойиҳа миллий футболимизнинг, айниқса турли ёшдаги терма жамоаларимизнинг янги босқичга чиқишида ва муҳим мусобақаларга сифатли тайёргарлик олиб боришида катта хисса қўшади”, - дея таъкидлаб ўтди Абдусалом Азизов.\nҚайд этиш жоиз, ушбу янгилик ҳозирда фаолият олиб бораётган футболчилар ва яқин келажакда ушбу спорт тури билан профессионал тарзда шуғулланувчилар учун ўзига хос байрам совғаси бўлди.\nЎзбекистон миллий терма жамоаси ЎФА фаолиятига доир


Жавобсиз қолдирилаётган депутатлик сўровлари | "Адолат" СДП\nЖавобсиз қолдирилаётган депутатлик сўровлари\nМаълумки, депутатга берилган ваколатлар орасида депутатлик сўрови алоҳида аҳамиятга эга институт ҳисобланади. Негаки, унда кўтарилаётган ҳар бир масала ортида, энг аввало, инсон тақдири, кўпчиликнинг манфаатлари туради. Қолаверса, бу тизим одамларнинг партияга ишончини оширишга хизмат қилади. Мавжуд муаммолар юзасидан депутат мутасадди раҳбарга депутатлик сўрови юбориб, масаланинг ҳал этилмаслиги эса омма орасида ҳаётдан рози бўлиб яшаш умидини сусайтиради.\nХалқ депутатлари Термиз шаҳар Кенгашидаги Ўзбекистон “Адолат” СДП депутатлик гуруҳи мутасадди ташкилот ва муассасаларга жорий йил октябрь ойигача бўлган ҳолатда 15 та депутатлик сўрови чиқарди. Мазкур депутатлик сўровларининг ижобий ечим топганлари билан бирга жавобсиз қолдирилганлари ҳам мавжуд бўлиб, улар ҳамон ўз ечимини кутиб турганлиги киши дилини хира қилади.\nХусусан, 19 - Бўстон сайлов округидан сайланган депутатимиз Бўри Маҳматмуродов жорий йил 19 апрелда хонадонма хонадон юриб, аҳоли билан юзма юз мулоқотлар жараёнида қилинган мурожаатлар асосида масъул ташкилот раҳбарларига 8 та депутатлик сўрови киритди. Аммо, улардан 3 таси ҳамон ўз жавобини кутяпти. Жумладан, Термиз шаҳар “Бўстон” МФЙ Бахт кўчаси 36 уй 13 хонадонда яшовчи М.Б.Малихнинг 2 йилдан буён тўшакда ётиб қолганлиги, унинг даволанишига амалий кўмак сўраб вилоят соғлиқни сақлаш бошқармаси раҳбариятига юборган депутатлик сўрови жавобсиз қолдирилган.\nШунингдек, жорий йил 17 май кунида соғлиқни сақлаш бошқармаси раҳбариятига юборилган Термиз шаҳар “Темир йўлчи” МФЙ Шеробод кўчаси 2 уйда яшовчи фуқаро Ж.Саидовнинг оғир аҳволда яшаётганлиги, чап кўзи хиралашиб кўрмаётганлиги туфайли даволаниши учун ордер ажратилишида амалий кўмак сўраб юборган депутатлик сўрови ҳамда шаҳардаги “Бўстон” МФЙда истиқомат қилувчи фуқаро Ў.Одинаеванинг қандли диабет билан хасталангани, даволаниши учун имконсизлигини эътиборга олиб Ў.Одинаевага ҳам бепул дори дармон ажратилишида амалий ёрдам сўраб юборган депутатлик сўрови эътиборсиз қолдирилган.\nКўриниб турибдики, ҳал қилинган ёки ечим топмаган масала ҳақида сўз юритиб, халқ вакиллари сайловчилар нафаси билан яшаётгани эътиборли. Аммо, аниқланган муаммоларни ўз вақтида ечимини топишга кўмаклашиш раҳбарларнинг ҳам доимий вазифасига айланиши зарурлигини наҳотки мутасаддилар хаёлига келтирмайди?


ТИББИЁТ ХОДИМЛАРИГА ТАШАККУР\nҲозирги кунда Туркистон вилояти – “яшил” ҳудудда. Вилоят бундай кўрсаткичга пандемияга қарши курашда олдинга сафда юрган тиббиёт ходимларинниг касбий маҳорати ва жонкуярлиги, шунингдек, соғликни сақлаш тизимини зарур захиралар билан таъминлашда вилоят раҳбариятининг қўллови натижасида эришиб келмоқда.\nТезкор ва сифатли ишлар минтақада инфекциянинг қуйи даражадалигини кўрсатиб, назоратга олиш имконини берди.\nТуркистонга ташриф буюрган ЖССТнинг Қозоғистондаги ваколатхонаси раҳбари, доктор Кэролайн Кларинваль вилоят ҳокими Ўмирзақ Шўкеев билан учрашувда қуйидаги маълумотларга тўхтатилиб, минтақадаги пандемияга қарши тадбирларни ижобий баҳолади.\nТуркистонга келган ЖССТ делегациясининг мақсади – минтақадаги коронавирус пандемиясига қарши кураш жараёнини таҳлил қилиш, эпидемиологик вазият билан таншиш ва тиббиёт ходимлари билан тажриба алмашиш.\nУчрашувда томонлар COVID-19га қарши ҳаракат чоралари, минтақа фуқароларининг соғлигини яхшилашга оид масалаларни муҳокама қилишди. Ўмирзақ Шўкеев Жаҳон соғликни сақлаш ташкилотининг Қозоғистонга кўрсатилаётган ғамхўрлиги ва ҳар томонлама қўллови учун расмий вакилга миннатдорлик билдирди.\n– Биз соғликни сақлаш масалалари бўйича ЖССТ билан ҳамкорликни қўллаб-қувватлаймиз. Минтақада турк намунасидаги давлат-хусусий ҳамкорлик доирасида кўпсоҳали касалхона қурилишини юритиш, маҳаллий тиббиёт ходимларини хорижда ўқитиш ва уларнинг малакасини ошириш юзасидан қатор лойиҳаларни амалга ошириш режалаштирилмоқда. Шу муносабат билан экспертлар қўллови ва ЖССТнинг илмий асосланган тавсия базаси ушбу лойиҳаларни муваффақиятли амалга оширишнинг мустаҳкам негизи бўла олади, – деди вилоят ҳокими.\nДоктор Кэролайн Кларинваль ЖССТ минтақа раҳбарларининг COVID-19 иллатига қарши курашдаги куч-ғайрати, шунингдек, пандемиянинг олдинги сафида турган тиббиёт ходимларининг маҳорати ва меҳнатига юксак баҳо берди.\n– Биз иллатга қарши курашда сизнинг шахсий сиёсий куч ва иродангизни юксак баҳолаймиз. Тиббиёт ходимларининг COVID-19га қарши курашнинг дастлабки сафидаги саъй-ҳаракатларига гувоҳмиз, бу эса инфекциянинг кенг тарқалиб кетиши олдини олди. Ўз навбатида, биз жамоатчилик саломатлиги, юқумли касалликларнинг олдини олиш ва инфекцияларни назорат қилиш, юқумли бўлмаган касалликлар, руҳий саломатлик, лабораториявий сифат менежменти захираларини сафарбар қилиш ва бошқа соҳаларда техник тажрибаларни қўллашга ҳамда баҳам кўришга тайёр, – дея хулоса қилди Кларинваль.\nВилоят ҳокимининг матбуот хизмати., 2021-10-22, 07:48 64\nАҳоли қўллаб-қувватламаса... 18\nКоронавирусга чалиниш 34 фоизга камаяди 40\nАҳоли саломатлиги – бош мезон 47\nТуркияда малака оширишади 80\nЧегара билмас ҳамкорлик 124\nТИББИЁТ ХОДИМЛАРИГА ТАШАККУР 64\nТуркистонда илк бор юракка жарроҳи қилинди 131\nОнкологлар ва радиологлар учрашуви 136


ЎзА - Халқаро таълим кўргазмаси иш бошлади\n15.03.2019 14:44 Чоп этиш версияси\nХалқаро таълим кўргазмаси иш бошлади\nАйни вақтда Ёшлар ижод саройида Ўзбекистон ёшлар иттифоқи ҳамда “EDU-EXPO” компанияси ҳамкорлигида ёшларни хорижда таълим олиш бўйича кенг маълумот тақдим этиш мақсадида ташкил этилган халқаро таълим кўргазмаси бўлиб ўтмоқда.\nКўргазмада Англия, Австралия, АҚШ, Канада, Хитой, Малайзия, Германия ва бошқа Европа давлатларининг 30 дан ортиқ олий таълим муассасалари, Тошкент шаҳрида жойлашган халқаро университетларнинг филиаллари ва ўқув марказлари вакиллари иштирок этмоқда.\n– Хорижда ўқишни мақсад қилган аксарият ёшлар “Google”га қидирув беради ва улар юзлаб университет тавсияларига дуч келади, – дейди “EDU-EXPO” корхонаси халқаро бўлим менижери Насиба Раупова. – Танлов кўплигида ёшлар қайси бирини танлашни билолмай қоладилар. Тадбирдан кўзланган асосий мақсад – хориж университетларида таҳсил олиш истагида бўлган ёшларга яқиндан кўмак бериш, яъни университет вакиллари билан тўғридан тўғри мулоқот қилишига имконият яратиш. Биз хорижий университетларни жалб этишда халқаро рейтингда кучли мингталикка кирганларинигина танлаб олдик. Боиси уларнинг дипломлари мамлакатимизга нострификациясиз тан олинади. Талабалар қизиқиши ҳам ҳисобга олинди ва келгусида кўргазма ҳар йили икки мартадан ўтказилади. Кўргазмамизга талабалардан ташқари уларнинг ота-оналари ҳам келиб маълумот олишлари мумкин.